Source: https://domov.sme.sk/c/5365988/obhajkyna-vychodoslovenskych-mafianov-je-vo-vazbe.html
Timestamp: 2017-05-24 06:24:22+00:00
Document Index: 1365838

Matched Legal Cases: ['súd ', 'súd ', 'Súd ', 'súd ', 'súd ', 'súd ', 'Súd ', 'Súd ']

Obhajkyňa východoslovenských mafiánov je vo väzbe - domov.sme.sk
Zobraziť všetky sekcie Obhajkyňa východoslovenských mafiánov je vo väzbe
Okresný súd v Nitre zobral do väzby advokátku Katarínu D., ktorá je podozrivá z marenia spravodlivosti. Údajne ovplyvňovala svedkov. 8. máj 2010 o 22:32 SITA
Písmo:A-|A+150BRATISLAVA. Okresný súd v Nitre zobral do väzby advokátku Katarínu D., ktorá je podozrivá z marenia spravodlivosti. Informáciu zverejnila TV Markíza. Advokátka je obhajkyňou Róberta N., člena údajnej východoslovenskej zločineckej skupiny Róberta O.. Róbert N. bol v minulosti šesťkrát súdne trestaný za vážne trestné činy a v súčasnosti mu za 24 skutkov, ktoré prerokúva Špecializovaný trestný súd, hrozí doživotie. Okrem neho v kauze údajnej zločineckej skupiny Róberta O. zastupuje Katarína D. aj ďalších dvoch obžalovaných - Ľuboša V. a Michala B. Advokátku zadržal podľa medializovaných informácií Úrad boja proti organizovanej kriminalite spolu s ďalším právnikom a minimálne piatimi mužmi. Prípad by mal súvisieť s kauzou jej klienta Róberta N., ktorého vo februári zadržali a obvinili z nedovoleného ozbrovania, potom čo v Košiciach našli arzenál zbraní.
Aby neovplyvňovala svedkov "Súd vyhovel návrhu prokuratúry a obvinenú vzal do vyšetrovacej väzby, aby neovplyvňovala svedkov a nemohla pokračovať v trestnej činnosti," povedal pre internetový portál čas.sk prokurátor Generálnej prokuratúry Peter Šufliarsky. Do väzby súd vzal podľa portálu aj ďalšieho obvineného v tomto prípade, aby nemohol pokračovať v trestnej činnosti. Obaja obvinení, teraz už väzobne stíhaní, si proti rozhodnutiu súdu podali sťažnosť, o ktorej bude rozhodovať Krajský súd v Nitre. Podrobnosti o dôvodoch obvinenia polícia ani prokuratúra zatiaľ nezverejnili. Na Okresný súd v Nitre (o väzbe rozhodoval po prikázaní prípadu Najvyšším súdom na tento súd) doviezli Katarínu D. dnes krátko popoludní policajti v aute s tmavými fóliami. Súd rozhodoval viac ako štyri hodiny, či obvinená pôjde do väzby, alebo bude vyšetrovanie pokračovať na slobode.
Už bola vo väzení Policajti advokátku zatkli v Košiciach v utorok večer. Ako uvádza čas.sk, advokátka už raz vo väzbe bola. Strávila tam šesť mesiacov. Podľa obžaloby dnes už nebohý Róbert Holub, boss košického podsvetia sa najprv viackrát vyhrážal mužovi, ktorý nesplatil pôžičku ďalšiemu mužovi. Prokurátor tvrdil, že keď Holub neuspel, tak sa dlžníka na jar 1994, pokúsil zastrašiť s pomocou advokátky Kataríny D. Čas.sk uvádza, že v druhom prípade v auguste 1995 podľa obžaloby, prišla do bytu Košičanky spolu s mužom, ktorý mal ruský prízvuk a bol ozbrojený pištoľou. Žiadala od nej dlžobu jej syna, dnes už tiež nebohého Karola Kolárika. O niekoľko dní neskôr zatelefonoval Košičanke muž hovoriaci s ruským prízvukom a pripomenul jej, že peniaze musí vyplatiť v priebehu troch dní. Súd však napokon po rozsiahlom dokazovaní dospel k záveru, že ani v jednom prípade nie sú proti Kataríne D. žiadne dôkazy a v auguste 2005 ju oslobodil. Nechajte si posielať ranný prehľad najdôležitejších správ e-mailom